Simona Magušinová

Simona Magušinová, rod. Martausová, vystupujúca pod umeleckým menom Sima Magušinová, resp. Sima Martausová (* 26. február 1988, Považská Bystrica), je slovenská pesničkárka a bývalá divadelná herečka, členka Radošinského naivného divadla. 

 Životopis 
 Mladosť a herectvo 
Simona Magušinová pochádza z Považskej Bystrice. Jej otec pracuje v Domove sociálnych služieb, jej mama je učiteľka v materskej škole. Vyštudovala strednú priemyselnú školu (odbor technické a informatické služby). Ako osemnásťročná strávila niekoľko mesiacov ako dobrovoľníčka v kuchyni vo francúzskom mariánskom pútnickom mieste La Salette-Fallavaux. Následne chcela ísť študovať architektúru, no keďže nezvládla prijímacie skúšky, prihlásila sa na herectvo. V roku 2012 absolvovala odbor herectvo na Fakulte dramatických umení Akadémie umení v Banskej Bystrici, popri štúdiu ktorého začala skladať hudbu. V roku 2009 sa stala víťazkou hudobnej súťaže Gospel talent. Od roku 2012 do roku 2015 bola členkou súboru Radošinského naivného divadla, kde vystupovala v hre Polooblačno. Popri herectve si uvedomila, že hudba pre ňu znamená oveľa viac a začala sa jej venovať naplno.

 Hudobná kariéra 
Po víťazstve v Gospel talente začala s hudobnou produkciou. V roku 2012 vydala vo vydavateľstve Studio Lux svoj debutový album Vyzliecť si človeka. O rok na to nasledoval druhý album Dobrý deň, to som ja, ktorý bol podobne ako dva ďalšie vydaný vo vydavateľstve Agentúra Joma. Na jeseň 2013 sa Martausová zoznámila s hudobným manažérom Jozefom Šebom, ktorý ju zoznámil s kapelou (v zložení Igor „Ajdži“ Sabo, Martin Wittgruber, Martin Gašpar, Martin Zajko a Pišta Lengyel), s ktorou začala Martausová čoskoro hrávať. V roku 2017 bola nominovaná na ocenenie Slovenka roka v kategórii Umenie a kultúra.

Svoj piaty album, Len tak sa stíšim, si v roku 2019 vydala ako prvý v poradí sama, čo jej umožnilo väčšiu slobodu pri jeho výslednom utváraní.
 Okrem radových albumov naspievala tiež hudbu do slovenských filmov – skladby „Krížová cesta“ pre film 6743 o biskupovi Michalovi Buzalkovi z roku 2012 či „Zachovám si svoju tvár“ pre film Malá ríša z obdobia prvej Slovenskej republiky z roku 2019. Rovnako v roku 2019 spolu s českou skupinou Kryštof naspievala titulnú skladbu k filmu 3obule, Hvězdáři. Vo februári 2020 získala ocenenie Krištáľové krídlo za rok 2019 v kategórii populárna hudba a v septembri toho roku získala v ankete Osobnosť televíznej obrazovky opäť titul Speváčka roka za rok 2019.

V novembri 2020 vydala novú skladbu „Červené polia“ ako titulnú pieseň k slovenskému filmu Správa. 2. decembra 2020 ohlásila Martausová vydanie šiesteho štúdiového albumu, Oslobodená, ktorý vyšiel 11. decembra 2020. Producentom albumu bol Randy Gnepa. Martausová k nemu vydala aj prvý singel, vianočnú skladbu Tancujú zvony.

29. novembra 2024 vydala Magušinová svoj siedmy album a prvý po svadbe a zmene priezviska, pod názvom Premena. Album dokumentuje premeny, ktoré nastali v živote speváčky, "malé, tiché a drobné zmeny, aj vďaka Božej milosti, aj vďaka našej odvahe". Nachádzajú sa na ňom single vydané už skôr (Všetko pod slnkom, Rekviem či Z dvoch dlaní), ako aj nové postupne uverejňované single – Prichádza pokoj, Duše divoké (duet so Zuzanou Smatanovou), Raz mi povieš, S odvahou či Čím sa sýtim. Album Premena získal v októbri 2025 cenu SOZA za najúspešnejší slovenský album roku 2024. 

Medzi svoju obľúbenú hudbu a hudobné vzory radí Katie Melua, Norah Jones, Coldplay, Jaromíra Nohavicu, Tomáša Klusa, The Piano Guys, zo slovenských interpretov Korben Dallas či Milana „Miťa“ Bodnára.

 Osobný život 
Simona Magušinová je veriaca, hlási sa ku katolíckej cirkvi. Uvádza, že jej viera a vzťah s Bohom sa odráža v jej hudobnej tvorbe. Má rada horskú turistiku, vystúpila tiež na najvyšší vrch Álp Mont Blanc. V rokoch 20182019 tvorila pár so slovenským hercom Jurajom Bačom. V júni 2021 sa v Kremnických Baniach vydala za novinára Michala Magušina a avizovala, že bude používať jeho priezvisko bez obmedzenia.

 Charitatívne aktivity 
Magušinová dlhodobo vystupuje na akciách na podporu detských onkologických pacientov, vrátane organizácií Klub detskej nádeje či Deťom s rakovinou. Od roku 2016 je patrónkou neziskovej organizácie Deťom s rakovinou, ktorá sa zaoberá pomocou deťom s onkologickými ochoreniami. Pre organizáciu naspievala dve piesne, v roku 2016 Balet a v roku 2020 Zore.

 Kapela 
Sima vystupuje so svojou kapelou, ktorú tvoria:
 Igor „Ajdži“ Sabo – bicie
 Martin Zajko – gitary, mandolíny, ukulele
 Michal Šelep – kontrabas, basová gitara
 Daniel Špiner – klávesy, akordeón

 Skladby 
 2012: Vyzliecť si človeka – Studio Lux, CD 
 2013: Dobrý deň, to som ja – Joma, CD 
 2014: Na pravom poludní – Joma, CD 
 2016: Smej sa duša moja – Joma, CD
 2019: Len tak sa stíšim – Moja muzika, CD
 2020: Oslobodená – Moja muzika, CD
 2024: Premena – Moja muzika, CD

 Divadlo 
 Polooblačno, Radošinské naivné divadlo, od roku 2012 

 Koncertné turné 
 Na pravom poludní Live 2015 
 Sima Martausová & band TOUR 2016 
 Turné s Dievčenským speváckym zborom Slovenského rozhlasu 2017
 Turné so sláčikovým kvartetom 2018
 Turné Hudobný darček 2019
 Turné Jednoduchosť bytia 2025

 Ocenenia 
 2009 – Gospel talent, pieseň: Nádherný svätý 
 2013 – Dvojplatina za album Dobrý deň to som ja
 2014 – cena Zväzu autorov a interpretov populárnej hudby (ZAI) v kategóriách „objav roka“, „album roka“ za album Dobrý deň to som ja 
 2018 – cena Zväzu autorov a interpretov populárnej hudby (ZAI) v kategórii „speváčka roka“
 2018 – Osobnosť televíznej obrazovky, kategória speváčka
 2019 – Krištáľové krídlo, kategória populárna hudba
 2019 – Osobnosť televíznej obrazovky, kategória speváčka
 2021 – Cena Fra Angelica udeľovaná Konferenciou biskupov Slovenska
 2025 – Cena SOZA za najúspešnejší zvukový nosič roku 2024 (za album Premena)

 Referencie 

 Iné projekty 

 Externé odkazy 
 Oficiálna stránka
 Sima Magušinová na Facebooku
 Sima Magušinová na YouTube
 Simona Martausová: Gospel talentu vďačím za veľa – rozhovor na igospel.sk (2013)
 Sima Martausová: Môžem byť aj poštárka – rozhovor v denníku Pravda (2015)


Kategória:Slovenské folkové speváčky
Kategória:Slovenské gospelové speváčky
Kategória:Slovenské popové speváčky
Kategória:Slovenské rockové speváčky
Kategória:Slovenskí speváci-skladatelia
Kategória:Slovenskí skladatelia modernej hudby
Kategória:Kresťanskí speváci
Kategória:Slovenskí textári piesní
Kategória:Slovenské divadelné herečky
Kategória:Radošinské naivné divadlo
Kategória:Absolventi Akadémie umení v Banskej Bystrici
Kategória:Osobnosti z Považskej Bystrice
Kategória:Držitelia Krištáľového krídla